Nýr fjárfestingasjóður, Crowberry tvö ll, stærsti vísisjóður sem stofnaður hefur verið á Íslandi, fer af stað með ellefu og hálfan milljarð króna, til að fjárfesta í nýsköpunar- og sprotafyrirtækjum á Íslandi og annars staðar á Norðurlöndunum. Á bak við sjóðinn eru þrjár íslenskar konur og athygli hefur vakið hvað þær hafa fjármagnað mörg verkefni kvenfrumkvöðla.
Evrópski fjárfestingasjóðurinn leiddi fjármögnun sjóðsins og er þetta fyrsta fjárfestingin sem hann tekur þátt í hér á landi. Ein kvennanna þriggja sem standa að baki sjóðnum, Helga Valfells, segir kvenfrumkvöðla óhræddar að leita til þeirra og sé það ein af ástæðum þess að fyrri sjóður þeirra, Crowberry Capital, hafi fjárfest í verkefnum fleiri kvenna en almennt tíðkast.
Þetta er stærsti sjóður á Norðurlöndum sem stofnaður er eingöngu af konum
Þetta hefur vakið athygli í heiminum vegna þess að hjá okkur hafa 33 prósent farið til kvenfrumkvöðla og okkur finnst það bara mjög eðlilegt en í Evrópu er það, eða í heimunum öllum held ég að það sé 2,3 prósent af öllu vísifjármagni sem fer til kvenfrumkvöðla
Helga tekur þó fram að þær fjárfesti í öllum áhugaverðum tækifærum, hvort sem þau koma frá konum eða körlum. En með þátttöku sinni auka þær fjölbreytni í stjórnum margra fyrirtækja.
Þegar við fjárfestum þá förum við inn í stjórnir fyrirtækja og oft eru þessar stjórnir bara karlar og fyrirtækin eru oft ánægð að fá að minnsta kosti eina konu inn í stjórn tækni fyrirtækis.
Helga segir mikilvægt að fá slíkt fjármagn til að styðja við uppbyggingu nýsköpunar- og tæknifyrirtækja.
Ég held að þetta sé mjög gott fyrir Ísland því í fyrsta lagi er þetta bein erlend fjárfesting sem er mjög góð fyrir hagkerfið. Í öðru lagi fórum við í gegnum mjög strangt greiningaferli.
Að þeirra fyrirtæki, íslenskur markaður og tækifæri hér á landi hafi komist í gegnum þá greiningu, segir hún ákveðna viðurkenningu á markaðnum, íslensku nýsköpunarumhverfi og fjárfestum sem hér starfa.
Nýr fjárfestingasjóður fyrir nýsköpun og sprotastarfsemi, sem þrjár konur standa fyrir, er sá stærsti sinnar tegundar hér á landi, hefur starfsemi með ellefu og hálfan milljarð króna. Evrópski fjárfestingasjóðurinn leiddi fjármögnun sjóðsins.